Efter kampen mellem F.C. København og Slavia Prag har der været ballade på den ene tribune.

For de tjekkiske fans, der havde taget turen til Telia Parken, gik til angreb på vagterne, imens de blåklædte Slavia Prag-spillere forsøgte at få dem til at falde til ro.

Det fortæller B.T. Sports reporter på stedet. De mange fans var placeret på den ene endetribune bag målet, og en af dem der oplevede balladen, var Morten Thomsen.

»Få minutter før kampen slutter, begynder Sparta-fansene at gå helt amok. De stormer mod hegnet og begynder at slå løs på kontrollørerne,« fortæller han efter kampen til B.T. Sport.

Slavia Prags fans gik amok efter opgøret. Foto: Liselotte Sabroe Vis mere Slavia Prags fans gik amok efter opgøret. Foto: Liselotte Sabroe

Og det var noget af en opgave, sikkerhedsvagterne kom på.

»Det er umuligt for dem at kontrollere, og det stikker helt af. De slås med hinanden og tæsker løs på sikkerhedsfolkene. Det er først til sidst, da politiet kommer, at der kommer lidt mere ro på. Spillerne kommer ned for at sige tak og prøver at få dem til ro, men de er helt vilde. Men jeg er overrasket over, at spillerne ikke gør mere for at få dem mere til ro. De diskuterer også med sikkerhedsfolkene,« fortæller Morten Thomsen om oplevelsen.

Også politiet kom i problemer mod de mange fans, og der måttes tage knipler i brug for at holde dem adskilt, fortæller han. Og også pressen fik lov til at opleve balladen helt tæt på.

Flere vagter løb på et tidspunkt forbi de journalister, der stod klar til at lave interviews i den såkaldte 'Mixed Zone' - der ligger ved siden af spillertunnellen - efter opgøret.

Et interview med Andreas Bjelland blev afbrudt som følge af urolighederne. Foto: Henning Bagger Vis mere Et interview med Andreas Bjelland blev afbrudt som følge af urolighederne. Foto: Henning Bagger

Et interview med FCK-spilleren Andreas Bjelland blev derfor afbrudt som følge af tumulten.

»Ryk jer, ind til siden,« råbte vagterne til journalisterne, inden de løb forbi, da de skulle ud foran stadion.

Flere fans er efter kampen blevet fragtet væk i ryggreb, fortæller B.T. Sports reporter, og det tog en halv times tid, før der kom styr på de mange tilskuere. Til Ritzau fortæller Københavns Politi, at mindst 7 personer er blevet anholdt, og at der formentlig er flere tilskadekomne.

Slavia Prag vandt kampen med 1-0 efter en lynscoring i anden halvleg, og de ligger dermed nummer to i Gruppe C. F.C. København ligger nummer tre, og du kan læse B.T.s dom over spillerne her.